I. Quoniam scripture tenor rei sibi commisse veritatem immutabiliter custodit et recitat ea ratione legentibus et audientibus, per hanc scripturam notifico quod ego Stephanus comes Burgundię, pro remedio anime mee et animarum patris et matris meę et omnium seniorum meorum, pro salute etiam mea et meorum, assensu et laude uxoris meę Joete et filii mei Stephani, dedi ecclesię Cistercii et fratribus ibidem Deo servientibus, in puteo Ledonii de muria ad me pertinente singulis septimanis duas monteas perpetuo in pace possidendas. Et quia duarum montearum sal tante domui non sufficeret, concessi ut quencumque et quomodocumque duas alias monteas poterint acquirere, liberam adquirendi facultatem habeant, quia, inquantum ad me pertinet, laudavi, et ne tunc temporis aliquid successores mei ab eis pro laude requirant prohibui. Preterea fundum unius baerne, quem a Johanne Barun et uxore ejus Sicilia et Duranno genere eorum adquisierunt, laudavi eis et concessi. Donavi etiam predictis fratribus, ut per omnem terram meam et per aquas res proprias libere portent et ducant, vendant et necessaria emant absque pedagio, venta et eminagio et omni alia exactione. Hominem autem unum Giroldum nomine, cum omnibus heredibus suis et omni possessione sua liberum et emancipatum ab omni costuma, eis tradidi. Hec omnia fratribus Cistercii libere donavi et contra omnes qui super his eos inquietare temptaverint, me successoresque meos omni tempore fidelem garandiam ferre promisi. Et quia ipsi in fraternitate et beneficiis cisterciensis ordinis me receperunt, non solum hęc supradicta sed et universa que eorum sunt ut fratrum meorum in omni loco do[mi]nationis meę fideliter conservenda suscepi. Ad repellandam vero universarum calumpniarum jacula, per presentem cartam sigilli mei patrocinio subscriptorum testimonio munitam posteritati meę rei hujus fidem facio, et ne unquam meam hanc donationem infringere et helemosinę meę fructu spoliare me presumat, auctoritate qua possum contradico. Actum est primum apud Aussonam, anno ab incarnatione Domini M°.C°.LXX°.II°., V°. nonis octobris, in manu Addonis cellerarii Cistercii, Johanne de Ladona, coram Roberto priore Vergiaci, Guillermo priore sancti Sequani, Arpino medico, Guidone de Arlai, Humberto de Paerna, Hugone de Veilai preposito Aussone, Bisuntio de Ponteiligr, Petro braibenceum, Petro crasso, Galterio Rege, Galterio et Hugone de Flandris. Incrastinum veni Divionem et inpresentia Hugonis ducis Burgundię hec me dedisse ęcclesię Cistercii recognovi et confirmavi, et ut presens scriptum auctoritate sigilli sui roboraret, obtinui, presente comite matisconensi Girardo fratre meo, qui hoc laudavit in manu ducis et concessit. II. Eodem mense veni Ledonium et super puteum investire feci de duabus monteis Johannem monachum Cistercii et Leodegarium conversum, laude et concessu famulorum meorum et famulorum fratris mei, quorum nomina in testimonium subscripta sunt: Humbertus de sancto Desiderato, Humbertus de Paerna, Petrus Larret prepositus, Petrus crassus, Johannes Morez, Pontius Chevals, Giroldus Acelina, Durannus Encalcearz, Bovo Limanovrirs, Guido Renoldus, Albericus Varencheuns, Guido Argenz, Arembertus, Lambertus spado, Gaegnator, Giroldus, Wicardus pellifices, et alii multi.